2002/882/EY: Neuvoston päätös, tehty 5 päivänä marraskuuta 2002, makrotaloudellisen lisärahoitusavun myöntämisestä Jugoslavian liittotasavallalle



Virallinen lehti nro L 308 , 09/11/2002 s. 0025 - 0027



Neuvoston päätös, tehty 5 päivänä marraskuuta 2002, makrotaloudellisen lisärahoitusavun myöntämisestä Jugoslavian liittotasavallalle (2002/882/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja rahoituskomitean lausunnon(3), sekä katsoo seuraavaa: (1) Jugoslavian liittotasavallan viranomaiset ovat solmineet uudelleen yhteydet kansainvälisiin järjestöihin, ja ne ovat erityisesti edistyneet maan taloudellisten suhteiden palauttamisessa ennalleen monenvälisiin luotonantajiin, muun muassa Euroopan investointipankkiin, ja virallisiin kahdenvälisiin luotonantajiin. (2) Jugoslavian liittotasavalta on lokakuusta 2000 lähtien edistynyt merkittävästi talouden vakauttamisessa ja uudistamisessa, ja se on toteuttanut tärkeitä toimenpiteitä hyvin toimivan markkinatalouden luomiseksi. (3) Osana vakautus- ja assosiaatioprosessia, joka muodostaa puitteet Euroopan unionin suhteille kyseisen alueen kanssa, on toivottavaa tukea pyrkimyksiä, joilla varmistetaan vakaa poliittinen ja taloudellinen toimintaympäristö Jugoslavian liittotasavallassa sen täysimittaisen yhteistyösuhteen kehittämiseksi yhteisön kanssa. (4) Yhteisön myöntämän rahoitusavun olisi oltava tärkeä keino Jugoslavian liittotasavallan lähentämiseksi yhteisöön. (5) Yhteisö on jo vuonna 2001 antanut yhteensä 345 miljoonaa euroa makrotaloudellista rahoitusapua Jugoslavian liittotasavallalle(4). Kansainvälinen valuuttarahasto (IMF) on toukokuussa 2002 hyväksynyt Jugoslavian liittotasavaltaa koskevan kolmivuotisen laajennetun rahoitusjärjestelyn, josta viranomaisten talousohjelmaa tuetaan noin 829 miljoonalla Yhdysvaltain dollarilla vuosina 2002-2005. (6) Maailmanpankki päätti toukokuussa 2001 asettaa Jugoslavian liittotasavallan saataville väliaikaisesti erittäin edullisin ehdoin myönnettävän 540 miljoonan Yhdysvaltain dollarin kolmivuotisen lainapaketin. Vuoden 2002 tammikuussa hyväksyttiin 70 miljoonan Yhdysvaltain dollarin rakennesopeutuslaina ja toukokuussa 85 miljoonan rakennesopeutuslaina julkista taloutta sekä energia- ja sosiaalialaa koskevien uudistusten ja yksityisen sektorin kehittämisen tukemiseksi. (7) Pariisin klubin jäsenet sopivat marraskuussa 2001 laajoista velanhuojennusjärjestelyistä Jugoslavian liittotasavallan hyväksi, mikä jo helpottaa maan maksutasetilannetta. (8) Jugoslavian liittotasavallan viranomaiset ovat pyytäneet rahoitusapua kansainvälisiltä rahoituslaitoksilta, yhteisöltä ja muilta kahdenvälisen tuen antajilta. (9) Sen arvioidun rahoituksen lisäksi, jonka Kansainvälinen valuuttarahasto ja Maailmanpankki voivat järjestää, on vielä katettava merkittävä rahoitusvaje viranomaisten uudistuspyrkimyksiin liittyvien talouspoliittisten tavoitteiden tukemiseksi. (10) Yhteisön makrotaloudellinen rahoitusapu Jugoslavian liittotasavallalle on tarkoituksenmukainen tapa auttaa maata sen ulkoisissa rahoitusongelmissa maksutasetta tukemalla ja valuuttavarantoa vahvistamalla. (11) Yhteisön rahoitusapu, joka muodostuu pitkäaikaisesta lainasta ja suorasta avustuksesta, on tarkoituksenmukainen toimenpide Jugoslavian liittotasavallan kestävän ulkoisen rahoitusaseman tukemiseksi, kun otetaan huomioon maan rajalliset lainanottomahdollisuudet. Yhteisön rahoitusavun olisi oltava tehokasta ja sitä olisi toteutettava järkevällä tavalla. (12) Rahoitusapuun liitettävä avustusosuus ei vaikuta yhteisön budjettivallan käyttäjän toimivaltaan. (13) Uusi perustuslaki on parhaillaan Jugoslavian liittotasavallan parlamentin käsiteltävänä. Sen tullessa voimaan Jugoslavian liittotasavalta jatkaa olemassaoloaan uudella nimellä. Tuleva nimenmuutos ei vaikuta tähän päätökseen. (14) Edellä mainitun perustuslain tullessa voimaan Jugoslavian liittotasavallan keskuspankki voi lakata olemasta olemassa. Tämän päätöksen nojalla myönnetty makrotaloudellinen tuki maksetaan sen vuoksi perustuslain voimaantulon jälkeen laitokselle tai laitoksille, jotka on nimetty ottamaan vastatakseen Jugoslavian keskuspankin tehtävistä tästä päätöksestä johtuvien varojen vastaanottajana. (15) Komission olisi hallinnoitava tätä rahoitusapua kuulemalla asiassa talous- ja rahoituskomiteaa. (16) Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla, ON PÄÄTTÄNYT SEURAAVAA: 1 artikla 1. Yhteisö antaa Jugoslavian liittotasavallan käyttöön makrotaloudellista lisärahoitusapua pitkäaikaisen lainan ja suoran avustuksen muodossa maan kestävän maksutasetilanteen varmistamiseksi ja sen valuuttavarannon vahvistamiseksi. 2. Rahoitusavun lainaosuuden pääoma on enintään 55 miljoonaa euroa, ja pisin mahdollinen laina-aika 15 vuotta. Tätä tarkoitusta varten komissiolle annetaan valtuudet lainata Euroopan yhteisön puolesta tarvittavat varat, jotka annetaan Jugoslavian liittotasavallan käyttöön lainan muodossa. 3. Rahoitusavun avustusosuus on enintään 75 miljoonaa euroa. 4. Komissio hallinnoi yhteisön rahoitusapua tiiviissä yhteistyössä talous- ja rahoituskomitean kanssa ja tavalla, joka on Kansainvälisen valuuttarahaston ja Jugoslavian liittotasavallan välisten sopimusten mukainen. 2 artikla 1. Komissiolla on talous- ja rahoituskomiteaa kuultuaan valtuudet sopia Jugoslavian liittotasavallan viranomaisten kanssa yhteisön makrotaloudelliseen lisärahoitusapuun liitettävistä talouspoliittisista ehdoista. Näiden ehtojen on oltava 1 artiklan 4 kohdassa mainittujen sopimusten mukaiset. 2. Komissio tarkistaa säännöllisin väliajoin yhteistyössä talous- ja rahoituskomitean kanssa sekä sovittaen toimintansa yhteen Kansainvälisen valuuttarahaston kanssa, että Jugoslavian liittotasavallan talouspolitiikka on tämän makrotaloudellisen rahoitusavun tavoitteiden mukaista ja että sen ehdot täytetään. 3 artikla 1. Rahoitusavun laina- ja avustusosuudet annetaan Jugoslavian liittotasavallan käyttöön vähintään kahdessa erässä. Jollei 2 artiklasta muuta johdu, ensimmäinen erä maksetaan Kansainvälisen valuuttarahaston kanssa sovitun laajennetun rahoitusjärjestelyn mukaisen Jugoslavian liittotasavallan mukautus- ja uudistusohjelman tyydyttävän täytäntöönpanon perusteella. 2. Jollei 2 artiklasta muuta johdu, toinen ja mahdolliset muut erät maksetaan, kun Jugoslavian mukautus- ja uudistusohjelma on edennyt tyydyttävällä tavalla, kuitenkin aikaisintaan neljännesvuoden kuluttua edellisen erän maksamisesta. 3. Varat maksetaan Jugoslavian liittotasavallan keskuspankille ja uuden perustuslain voimaantulon jälkeen laitokselle tai laitoksille, jotka on nimetty ottamaan vastatakseen Jugoslavian keskuspankin tehtävistä tästä päätöksestä johtuvien varojen vastaanottajana. 4 artikla 1. Edellä 1 artiklassa tarkoitetuissa luotonotto- ja luotonantotoimissa käytetään samaa arvopäivää, ja niistä ei saa aiheutua yhteisölle eräpäivän muutoksia, valuuttakurssi- tai korkoriskejä eikä muita kaupallisia riskejä. 2. Komissio toteuttaa Jugoslavian liittotasavallan pyynnöstä tarvittavat toimet varmistaakseen, että lainaehtoihin sisällytetään aikaista takaisinmaksua koskeva lauseke ja että sitä voidaan myös käyttää. 3. Jos olosuhteet sallivat lainojen korkojen tarkistamisen, komissio voi Jugoslavian liittotasavallan pyynnöstä jälleenrahoittaa kaikki alkuperäiset luottonsa tai osan niistä tai järjestellä uudelleen vastaavat rahoitusehdot. Jälleenrahoitus tai uudelleenjärjestelytoimet on toteutettava 1 kohdassa määriteltyjen ehtojen mukaisesti, eivätkä ne saa pidentää kyseisen lainan keskimääräistä erääntymisaikaa tai lisätä jälleenrahoituksen tai uudelleenjärjestelyn ajankohtana vielä maksamattoman lainapääoman määrää päivän valuuttakurssina ilmaistuna. 4. Jugoslavian liittotasavalta vastaa tarvittaessa kaikista kuluista, jotka yhteisölle aiheutuvat tämän päätöksen mukaisten toimenpiteiden toteuttamisesta ja loppuun saattamisesta. 5. Talous- ja rahoituskomitealle tiedotetaan 2 ja 3 kohdassa mainittujen toimien etenemisestä ainakin kerran vuodessa. 5 artikla Komissio antaa vähintään kerran vuodessa ja ennen syyskuuta Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta edellisen vuoden aikana. 6 artikla Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan kahden vuoden ajan mainitusta päivästä. Tehty Brysselissä 5 päivänä marraskuuta 2002. Neuvoston puolesta Puheenjohtaja T. Pedersen (1) Ehdotus tehty 27. elokuuta 2002 (ei vielä julkaistu virallisessa lehdessä). (2) Lausunto annettu 10. lokakuuta 2002 (ei vielä julkaistu virallisessa lehdessä). (3) Lausunto annettu 17. lokakuuta 2002 (ei vielä julkaistu virallisessa lehdessä). (4) Päätös 2001/549/EY (EYVL L 197, 21.7.2001, s. 38), päätös sellaisena kuin se on muutettuna päätöksellä 2001/901/EY (EYVL L 334, 18.12.2001, s. 30).